## Sanitat inicia la construcció del nou centre de salut Travalón d’Elx a principis de 2025

*** Suposa una inversió d’uns 8 milions d’euros i estarà finalitzada en 2 anys
* Marciano Gómez valora “poder començar de manera quasi imminent una infraestructura clau per a agilitzar l’assistència sanitària dels il·licitans”
* Este centre de salut albergarà, entre altres àrees, 25 consultes de medicina de família, pediatria i infermeria**

La Conselleria de Sanitat iniciarà les obres del nou centre de salut Travalón a Elx a principis de 2025. Així ho ha anunciat el conseller de Sanitat, Marciano Gómez, durant la seua visita a la parcel·la a on es construirà.

El conseller, que ha estat acompanyat per l’alcalde d’Elx, Pablo Ruz, ha precisat que la nova infraestructura sanitària suposa una inversió d’uns 8 milions d’euros entre la construcció i l’equipament.

La Conselleria va realitzar l’adjudicació de l’obra el 13 de novembre passat i, una vegada que comence, està previst que concloga en un termini de dos anys.

El nou centre de salut comptarà amb 50 professionals de les diverses categories i 18 d’ells ocuparan places de nova creació per part de la Conselleria de Sanitat. Albergarà, entre altres àrees, 25 consultes de medicina de família, pediatria i infermeria.

Marciano Gómez ha mostrat la seua “satisfacció per poder començar de manera quasi imminent una infraestructura clau per a agilitzar l’assistència sanitària dels il·licitans”. “Un nou servici amb el qual creem una nova zona bàsica i reduïm així la pressió assistencial en el centre de salut d’Altabix”, ha afirmat.

“Per tant, estem parlant d’un benefici amb una doble vessant. D’una banda, per als pacients, perquè es millorarà l’accessibilitat a l’Atenció Primària, i d’altra banda per als professionals, perquè es redistribuirà el volum de treball”, ha afegit.

El nou centre, que donarà servici al barri de Travalón, tindrà una superfície de més de 2.500 metres quadrats, distribuïda entre tres plantes.

En la planta baixa se situaran cinc consultes de pediatria i tres d’infermeria, a més de les àrees d’extraccions i tractaments, d’odontologia preventiva i de conductes addictives, esta última amb accés independent.

La primera planta albergarà nou consultes de medicina de família i huit d’infermeria, l’àrea de rehabilitació bàsica i la de treball social.

En la segona planta se situarà l’àrea de maternitat, que inclou gimnàs, una zona per a administració i vestuaris. En esta planta s’ha previst també un espai que, en cas que hi haja necessitat, permetria una futura ampliació del centre en altura.

En la coberta es disposaran les instal·lacions de climatització i una planta de generació fotovoltaica en format d’autoconsum.

**Altres projectes per a 2025**

D’altra banda, el conseller de Sanitat ha avançat que en 2025 està previst també el començament d’altres projectes de millora en l’Hospital General, amb una inversió pròxima a 1,3 milions d’euros.

En este sentit, es construirà un nou centre de processament de dades, es modernitzarà la climatització en determinats espais i es durà a terme la redacció del projecte de la reforma integral dels paritoris i de l’àrea de Farmàcia.

Marciano Gómez s’ha referit, a més, a l’ampliació i reforma del bloc quirúrgic de l’Hospital General com “una obra de gran envergadura que des de la Conselleria tenim especial interés a poder continuar”.

El titular de Sanitat ha explicat que “ens trobem amb un clar exponent d’una molt mala gestió, situació que estem resolent amb la màxima diligència i celeritat que els temps administratius permeten”. “És una obra imprescindible i treballem per a reiniciar-la com més prompte millor. Previsiblement a la fi de 2025, ja que hem de tornar a licitar i adjudicar la part que queda per executar, que és un 75 % del total”, ha matisat.

Quant al Centre de Salut de San Fermín, el conseller de Sanitat ha assegurat que es treballarà “en la millor opció possible per a millorar la dotació d’este centre”.

**Obres de millora realitzades**

A més de les futures inversions, la Conselleria de Sanitat ha invertit, durant este any 2024, més d’1.100.000 euros en altres infraestructures sanitàries.

Així, en setembre es van finalitzar unes obres de millora en la segona planta de l’Hospital General i en el Centre de Salut Altabix. També en el centre hospitalari ha conclòs, en el mes d’octubre, la reforma integral del Servici de Diàlisi d’aguts situat en la planta baixa.

Per la seua banda, l’Ajuntament va concloure en setembre les obres del nou consultori auxiliar en la pedania Arenales del Sol, l’equipament i la dotació de professionals del qual correspon a la Conselleria de Sanitat.

Fecha: 13/12/2024